నిప్పు‌తో చెల‌గాల‌మాడుతున్నాం..
- మందగమనం చాలా ప్రమాదకరం
- ఇతర దేశాల వృద్ధిని తరలించడమే మార్గం
- ఆర్‌బీఐ గవర్నర్‌ రఘురామ్‌ రాజన్‌
న్యూయార్క్‌ (అమెరికా): ప్రస్తుతం ప్రపంచ ఆర్థిక వ్యవస్థలు మందగమనంలోనే కొనసాగుతున్నాయని భారతీయ రిజర్వు బ్యాంకు (ఆర్‌బీఐ) గవర్నర్‌ రఘురామ్‌ రాజన్‌ అన్నారు. ఈ పరిణామం ప్రపంచానికి చాలా ప్రమాదకరమని ఆయన అభిప్రాయపడ్డారు. ఈ పరిస్థితులను నుంచి తమతమ దేశాలను వృద్ధి పథం వైపు నడిపేందుకు కేంద్ర బ్యాంకులు దాదాపు నిప్పుతో చలగాటం అడుతున్నంత పని చేస్తున్నాయని ఆయన అభివర్ణించారు. ద్రవ్య విధానాలను సరళీకరించడం ద్వారా కేంద్ర బ్యాంకులు ఇతర దేశాల నుంచి వృద్ధిని తమ దేశాలకు తరలించేందుకు చూస్తున్నాయని అన్నారు. ఈ విషయంలోనూ ప్రమాదకరమైన పోటీనే ఎదుర్కొంటున్నాయని ఆయన వివరించారు. ఈ పరిస్థితుల నుంచి గట్టెక్కేందుకు అంతర్జాతీయ ద్రవ్య నిధి (ఐఎంఎఫ్‌) వంటి పలు విత్త సంస్థలు విధానపరమైన నిర్ణయాల కోసం కొత్త నిబంధనల విషయమై ఏకాభిప్రాయాన్ని సాధించాలని ఆయన సూచించారు. అదే సమయంలో ఈ నిబంధనల ఉల్లంఘన జరగకుండా చూడాలని ఆయన అన్నారు. దేశీయంగా పెరుగుతున్న రాజకీయ ఒత్తిళ్లను అరికట్టేందుకు పారిశ్రామిక దేశాలు, అభివృద్ధి చెందుతున్న దేశాలు అధిక వృద్ధి రేటును సాధించాల్సిన అవసరం ఏర్పడిందని ఆయన అన్నారు. ప్రస్తుత మందగమన పరిస్థితి అందుకే చాలా ప్రమాదకరమని ఆయన తెలిపారు. ఇక్కడ ఎకనమిక్‌ క్లబ్‌ ఆఫ్‌ న్యూయార్క్‌లో ఏర్పాటు చేసిన కార్యక్రమంలో ఆయన మాట్లాడారు.ప్రస్తుత పరిస్థితులలో కొత్త వృద్ధి కారక విధానాలను రూపొందించడం కంటే ఇతర దేశాల నుంచి వృద్ధిని తరలించికుపోయే దిశగానే విధానాల రూపకల్పన జరుగుతోందని అన్నారు.
తెల్లని అశ్వంపై రోనాల్డ్‌ రీగన్‌ అనుకున్నారు..!
                    న్యూయార్క్‌ (అమెరికా): గత ఏడాది మోడీ నేతృత్వంలోని కొత్త ప్రభుత్వం అధికారంలోకి వచ్చినప్పుడు సర్కారుపై వాస్తవానికి దూరమైన అనూహ్యమైన అంచానాలు ఉండేవని భారత రిజర్వు బ్యాంకు గవర్నర్‌ రఘురామ్‌ రాజన్‌ అన్నారు. అయితే కొత్త ప్రభుత్వం పలు చర్యలు చేపట్టడం ద్వారా దేశంలో పెట్టుబడులకు అనువైన వాతావరణాన్ని కల్పించిందని ఆయన అన్నారు. వృద్ధికి ఈ చర్య చాలా అవసరమని ఆయన అభిప్రాయ పడ్డారు. మదుపరులు సమస్యలను పట్ల చాలా సున్నితంగా వ్యవహరిస్తూ వారిని ప్రోత్సహిస్తోందని తెలిపారు. ఆర్థిక సవాళ్లను ప్రభుత్వం సమర్థంగా ఎదుర్కొంటోందని అన్నారు. ఇక్కడ ఎకనమిక్‌ క్లబ్‌ ఆఫ్‌ న్యూయార్క్‌లో ఏర్పాటు చేసిన సదస్సులో ప్రసంగించిన అనంతరం రఘురామ్‌రాజన్‌ స్థానిక విలేకరులతో ముచ్చటించారు. మోడీ పగ్గాలు చేపట్టిన సమయంలో ప్రజలందరూ ప్రధానిని తెల్లని అశ్వంపై రోనాల్డ్‌రీగన్‌ కదిలి వస్తున్నట్లు ఊహించుకున్నారని.. మార్కెట్‌ వ్యతిరేక శక్తులను మోడీ రూపుమాపుతారని వారు భావించారని అన్నారు. అంత భారీ స్థాయిలో ఊహించుకోవడం సరైన చర్య కాదని అయన అభిప్రాయపడ్డారు. భారీ అంచనాల మేరకు ఫలితాలు కనిపించకపోయినా మదుపరులలో నమ్మకం పెంచే కార్యక్రమాలతో సర్కారు పని చేస్తోందని ఆయన అన్నారు. వ్యాపార, వాణిజ్య వాతావరణంలో అత్యంత ప్రధానమైన భాగం పన్నులని, పాత కాలం నాటి పన్నుల వ్యవస్థ మళ్ళీ రాబోదని ఈ ప్రభుత్వం చాలా స్పష్టమైన హామీ కూడా ఇచ్చిందని చెప్పారు. ప్రతి ఏడాది గడుస్తున్నకొద్దీ కార్పొరేట్‌ పన్ను రేటు తగ్గుతూ వస్త్తోందన్నారు. ఇటువంటి సమస్యల పరిష్కారంలో బహుశా భారత్‌ మంచి పనే చేసిందని ఆయన అభిప్రాయపడ్డారు. జీఎస్‌టీ గురించి ఆర్‌బీఐ గవర్నర్‌ స్పందిస్తూ వచ్చే మార్చి 31 నాటికి దేశ వ్యాప్తంగా ఈ సరికొత్త పన్ను విధానం అందుబాటులోకి రాగలదని ఆశాభావం వ్యక్తం చేశారు. పెట్టుబడిదారుల్లో విశ్వాసం మెరుగుపరచడానికి, అభివృద్ధి దిశగా దేశం పయనించేలా చర్యలు తీసుకోవడానికి ఈ ప్రభుత్వం అనేక తీవ్రమైన, ప్రాధాన్యత గల చర్యలను తీసుకుందన్నారు.
మీ స్నేహితులకు రికమెండ్ చెయ్యండి